Só verloop jong boer se herstelpad in AmerikaMarthinus saam met sy ouers in die hospitaal. (Foto: Facebook) Dit gaan al hoe beter met die Suid-Afrikaner Marthinus Boshoff wat tans in ŉ rehabilitasiesentrum in Amerika aansterk nadat hy verlede maand onder ŉ slootgrawer beland en ernstige beserings opgedoen het. Marthinus (27) is verlede week uit ŉ hospitaal in Birmingham in Alabama na die Spain Wallace-rehabilitasiesentrum geskuif waar hy nou drie keer ŉ dag fisio- en arbeidsterapie ontvang, het Anmarie Boshoff, Marthinus se sussie, bevestig. Marthinus se ouers het ook verlede week uiteindelik by hul seun aangesluit nadat hulle inderhaas moes reëlings tref toe hulle van hul seun se ongeluk in kennis gestel is. Maroela Media het vroeër berig dié jong boer van Thabazimbi in Limpopo het slegs ses maande gelede sy tuisland verlaat om vir ŉ Amerikaanse boer in Alabama te gaan boer. Toe gly hy verlede maand terwyl hy besig was om pypleidings met ŉ slootgrawer in die grond te grawe en beland onder die masjien. Sy linkerbobeen moes bo die knie geamputeer word en sy bekken is in die voorval gebreek. Hy het ook ŉ diep sny op sy maag opgedoen. Marthinus het Maandag ŉ veloorplanting aan dié been ondergaan. “Dit het baie goed gegaan. Hulle het twee stroke vel op sy regterbobeen afgehaal vir die linkerbeen. Die dokters is tevrede,” het Anmarie vanmiddag aan Maroela Media gesê. Marthinus staan reeds self uit die bed uit op en kan regop in ŉ rolstoel sit. Sy regterbeen kan in die stadium egter nie te veel stremming hanteer nie, aangesien sy spiere nie aan die penne wat sedertdien in sy pelvis gesit is, mag trek nie. Die Suid-Afrikaner kry ook talle besoekers ten spyte daarvan dat hy ver van die huis af is. Marthinus se gunstelingbesoeker is Mary-Clay, ŉ bekkige sewejarige wat sy hand vashou en stories vertel, lui ŉ Facebook-inskrywing van Anmarie. “Hy het die wonderlikste mense wat hom ondersteun.”